Sverre Petterssen

Sverre Petterssen (1898–1974) var en norsk meteorolog, kjent for sine bidrag til vitenskapen samt militære operasjoner.

 Liv og virke 
Han fikk først interesse for faget etter en forelesning av Tor Bergeron (1923). Petterssen ble cand.real. (1926) og dr.philos. (1933), og ansett som en del av Bergensskolen innen meteorologi. Petterssen var ved Geofysisk institutt i Tromsø blant annet delaktig i Umberto Nobiles planarbeid (1924–1931). Deretter var han bestyrer ved Værvarslingen på Vestlandet, i Bergen (1931–1939) og hadde flere besøk til USA der han foreleste om norsk meteorologi for blant annet US Navy og ved California Institute of Technology (1935–1938).  Deretter var han ved Massachusetts Institute of Technology som professor (1940–1942), og skrev to verker. 

Under resten av den andre verdenskrig tjenestegjorde han i England, som sjef for deres Upper Air-avdeling i Royal Air Force, samt som oberstløytnant i Forsvarets Overkommandos Tekniske Utvalg (FOTU, 1942-1945).  Hans prognoser var viktige bidrag i aksjonen mot Tirpitz, ved operasjon Shingle i Italia, samt bidro til utsettelsen av invasjonen i Normandie og  (D-dagen), med én dag, fra 5. til 6. juni 1944.Ingolf Kanestrøm, Betydningen av norsk meteorologisk og oseanografisk kompetanse under siste verdenskrig

Etter en tid som riksværvarslingssjef ved Meteorologisk institutt (1945–1948) returnerte han til USA der han arbeidet som forskningsleder innen meteorologi for US Air Force (1948–1952) og University of Chicago (1953–1963), der han mot slutten var dekan for instituttene i meteorologi og geofysikk.

 Invasjonen i Normandie 
Under planleggingen av invasjonen i Normandie ble Petterssen med i gruppen som skulle lage værvarsel for operasjonen. I tillegg hadde amerikanerne med seg en egen meteorologgruppe, og den engelske marinen hadde sine egne værvarslere. disse tre gruppene arbeidet hver for seg og ga råd til den militære ledelsen, ledet av general Dwight D. Eisenhower.

Ledelsen av operasjonen krevde imidlertid varsel som strakk seg en hel uke fram i tid, noe som ikke var mulig med metodene de hadde på denne tida. Den gangen var værvarslene lite pålitelige utover to døgn fram i tid. 

Det er stor forskjell på flo og fjære i Den engelske kanal, så forholdene på sjøen var avgjørende for om det var mulig å sette i land troppene. Operasjonen ble lagt til starten av juni fordi lavtrykkene vanligvis er langt svakere om sommeren enn om vinteren. Samtidig var det ennå mørkt nok om natten til at fienden ikke så enkelt fikk øye på båtene som krysset kanalen. 

I dagene like før 5. juni mente meteorologene at det var dårlig vær i vente for den 5. juni, og etter hvert ble de tre gruppene enige om at operasjonen måtte utsettes med ett døgn. I tillegg var det ennå et lavtrykk i vente i etterkant. Det ble derfor avgjort at en ville satse på å gjennomføre operasjonen mellom de to lavtrykkene, da været var noenlunde brukbart. Invasjonen ble dermed satt i gang tidlig om morgenen den 6. juni 1944. Værvarselet stemte og operasjonen ble vellykket.

 Privatliv 
Han var sønn av fisker og gårdbruker Hildor Petterssen og Petronella Petterssen. Han vokste opp i en barnerik familie på Froskeland i Hadsel kommune.

Han ble gift i 1925 i Oslo med den velstående britiske Daisy Bronner.Kirkebok Gamle Aker prestekontor, vigsler 1925 I 1930-årene bodde de i Bergen sammen med sine to døtre. En av døtrene døde bare femten år gammel.

Han ble gift på ny i 1941, da med den norsk-amerikanske sosiologen Lilian Bye. De fikk en sønn som ble boende i USA.

I 1946 ble han gift for tredje og siste gang, da med Grace Bewerly fra London. Paret ble boende i London.

 Utmerkelser (utvalg) 
 Haakon VIIs FrihetskorsSteenstrup, Bjørn (red.): Hvem er Hvem? 1973, Oslo: Aschehoug, 1973, s. 443–444.
 Buys Ballotmedaljen (1948)
 Kommandørkorset av Order of the British EmpireHarald Gram og Bjørn Steenstrup: Hvem er Hvem? 1955, Oslo: Aschehoug, 1955, s. 504.
 IMOprisen (1965), utdelt av Verdens meteorologiorganisasjon, og ansett som den høyeste internasjonale utmerkelse i faget

 Utgivelser 
 Weather Analysis and Forecasting.  A textbook on Synoptic Meteorology (McGraw-Hill, 1940) 
 Clouds, Air and Wind (1941).  Med Eric Sloane.
 Introduction to Meteorology (McGraw-Hill, 1941)
 Meteorology of the Arctic (US Navy Publ., 1956).  Med W. C. Jacobs og B. C. Haynes
 Kuling fra Nord.  En Værvarslers Erindringer (Aschehoug, 1974).  Selvbiografi.  Oversatt til engelsk av James R. Fleming som Weathering the Storm.  Sverre Petterssen, the D-Day Forecast and the Rise of Modern Meteorology (American Meteorological Society, 2000).

 Referanser 

Kategori:Norske professorer i meteorologi
Kategori:Norske oberstløytnanter
Kategori:Haakon VIIs frihetskors
Kategori:Personer tilknyttet Meteorologisk institutt
Kategori:Kommandører av St. Olavs Orden
Kategori:Personer fra Hadsel kommune